Coetzee: 'Wys dat jy Bokke wil lei' | Netwerk24
Deur Hendrik Cronjé 11 September 2016 00:00
Allister Coetzee. Foto: Gallo
Wys dat jy die volgende Springbokkaptein wil word.
Dit was Allister Coetzee se pleidooi dié week aan sy spelers in Brisbane, nadat Adriaan Strauss bekend gemaak het dat hy nie ná 2016 langer vir toetsrugby beskikbaar is nie.
"Dit is 'n uitstekende kans vir jonges om nou hand op te steek," het die Bokafrigter gesê.
"Die belangrike ding vir ons is om die leierskap te groei nadat ons spelers soos Jean de Villiers, Victor Matfield, Schalk Burger en Fourie du Preez ná die Wêreldbekertoernooi verloor het.
"Dit is vanjaar vir ons kritiek om leiers rondom Adriaan te bou, wat ongelukkig aan die einde van die jaar uittree. Ek dink Warren Whiteley was uitstekend as leier vir die Leeus in die ­Superreeks."
Whiteley is sonder twyfel die gunsteling om by Strauss oor te neem. Sy aanspraak word versterk omdat hy nou as die eerstekeuse-agtsteman beskou word.
'n Ingeligte het aan Rapport gesê dat Duane Vermeulen eerder voortaan as 'n seweflank oorweeg kan word.
Vermeulen was die aanvanklike gunsteling om as Coetzee se kaptein aangewys te word, maar die Suid-Afrikaanse Rugbyunie (Saru) wil hê 'n plaaslike speler moet aangestel word.
Dit sal nietemin 'n groot waagstuk wees as hy Vermeulen weer op sy beste nie kies nie.
Die insluiting van Juan de Jongh op binnesenter vir gister se Rugbykampioenskaptoets teen die Wallabies in Brisbane maak hom skielik die ander sterk aanspraakmaker.
De Jongh sal sy afrigter en Bokondersteuners eers moet oortuig dat hy die eerstekeuse-speler in sy posisie is. Damian de Allende, Rohan Janse van Rensburg en Jan Serfontein ding almal om die nr. 12-trui mee.
Coetzee het dié week ook die name van spelers soos Frans Malherbe en Pat Lambie as moontlike leiers uitgesonder.
Selfs Oupa Mohoje, wat met 30 duikslae voor Saterdag se toetse die meeste deur enige speler in die Rugbykampioenskap uitgevoer het, sal wil glo dat hy 'n aanspraakmaker is.
Coetzee het dié week die All Blacks se sterk leierskap as 'n rede uitgesonder waarom hulle beter as die res is.
"Ek dink die naatlose verandering van leierskap is 'n belangrike rede waarom die All Blacks voor ons is.